《水龙吟 其一 寄兴》
宋代·张矩

暮天丝雨轻寒，二分春色看看过。梅花谢了，苍苔万点，香残粉污。

犹喜墙头，一枝娇袅，杏腮微露。算几回逗晓，朱阑独倚，悄只怕、东风大。

浮世名缰利锁。这区区、要须识破。沧波夜月，翠微云树，依然还我。

重结鸥盟，细听莺语，自歌自和。问黄沙飞镞，红尘走马，又还知么。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。